
1 ယွၤ ဒီးကစၢ် ယ့ၣ်ၡူးခရံာ် အခ့အပှၤ ယၤ, စီၤယၤကိာ်, ကတိၤဒိၣ် ပှၤတဆံခံဒူၣ် လၢအအိၣ် လၢတၢ်လီၤပြံလီၤပြါ အပူၤလီၤ. 2 ယဒီပုၢ်ဝဲၢ်သ့ၣ်ဧၢ, တုၤသုလီၤ လၢတၢ်လ့ပစီ အကလုာ်ကလုာ် အပူၤ ဒီး, ပာ်အီၤ လၢတၢ်သူၣ်ခုသးခု ခဲလၢာ် တက့ၢ်. 3 အဂ့ၢ်ဒ်အံၤ, သုသ့ၣ်ညါ လၢတၢ်မၤကွၢ် သုတၢ်နာ်န့ၣ်, ဒုးအိၣ်ထီၣ် တၢ်ဝံသးစူၤလီၤ. 4 ဘၣ်ဆၣ်ဒီး မ်တၢ်ဝံသးစူၤ အိၣ်ဒီး အတၢ်မၤ အလၢအပှဲၤ, ဒ်သိး သုကလၢထီၣ်ပှဲၤထီၣ်, ဒီးအိၣ်ဒီး တၢ်ခဲလၢာ်, ဒီးတလီၤစှၤဘၣ် လၢတၢ်နီတမံၤဘၣ်န့ၣ် တက့ၢ်. 5 ဒီးသုဝဲသ့ၣ် တဂၤဂၤန့ၣ်, န့ၢ်တၢ်ကူၣ်သ့ကူၣ်ဘၣ် အလီၢ်မ့ၢ်အိၣ်ဒီး, မ်အဃ့ လၢယွၤ, လၢအဟ့ၣ်တၢ်ညီ လၢပှၤခဲလၢာ် ဒီးတဒုၣ်ဒွဲၣ်ဘၣ်တၢ်ဘၣ်န့ၣ် တက့ၢ်, ဒီးကဟ့ၣ်အီၤလီၤ. 6 ဘၣ်ဆၣ်ဒီး, မ်အဃ့တၢ် လၢတၢ်နာ် တက့ၢ်. မ်အသး သုတဒ့ဒီ နီတမံၤတဂ့ၤ. အဂ့ၢ်ဒ်အံၤ, ပှၤလၢ အသးဒ့ဒီန့ၣ် မၤအသး ဒ်ပီၣ်လဲၣ်လပီ လၢကလံၤအူဘၣ် အီၤ, ဒီးဟူးဝးဝဲ အသိးန့ၣ်လီၤ. 7 အဂ့ၢ်ဒ်အံၤ, ပှၤတဂၤန့ၣ် မ်အသု တဆိကမိၣ် လၢအကန့ၢ် တၢ်တမံၤမံၤ လၢကစၢ် အအိၣ်န့ၣ် တဂ့ၤ. 8 ပှၤလၢအသးခံဖျၢၣ် တဂၤန့ၣ်, တဂၢၢ်တကျၢၤဘၣ် လၢအကျဲ နီတပူၤဘၣ်လီၤ. 9 ဘၣ်ဆၣ်ဒီး ဒီပုၢ်ဝဲၢ် လၢအဘၣ် တၢ်ဆီၣ်လီၤအီၤတဂၤန့ၣ်, မ်အသးခု လၢအဘၣ် တၢ်ပာ်ထီၣ်ထီန့ၣ် တက့ၢ်. 10 မ့မ့ၢ် ပှၤအထူးအတီၤ တဂၤန့ၣ် မ်အသးခု လၢအဘၣ် တၢ်ဆီၣ်လီၤအီၤန့ၣ် တက့ၢ်. အဂ့ၢ်ဒ်အံၤ, ကလဲၤပူၤကွံာ် ဒ်နီၣ် အဖီ အသိးလီၤ. 11 အဂ့ၢ်ဒ်အံၤ, တုၤ မုၢ် ဟဲထီၣ် ဒီးတၢ်ကိၢ်လူး ဒီး, မၤဃ့ကွံာ် နီၣ်ဧိၤမံၤဧိၤ, ဒီးအဖီ လီၤပလ့ၤဝဲ, ဒီးအက့ၢ်အဂီၤ အဃံအလၤ ဟးဂီၤကွံာ်ဝဲလီၤ. ပှၤအထူးအတီၤန့ၣ် ကလီၤညွံးကွံာ် လၢအကျဲ ဒ်န့ၣ်အသိးလီၤ. 12 ပှၤလၢအဒိးဘၣ် တၢ်လ့ပစီန့ၣ်, ဘၣ် တၢ်ဆိၣ်ဂ့ၤဝဲ လီၤ. အဂ့ၢ်ဒ်အံၤ, ဒိးတၢ်မၤကွၢ်အီၤ ဝံၤဒီး, ကန့ၢ်ဘၣ် တၢ်မူအခိၣ်သလုး လၢကစၢ်စံးပာ် လၢပှၤလၢအအဲၣ်အီၤတဖၣ် အဂီၢ်လီၤ. 13 ပှၤဘၣ်တၢ်လ့ပစီန့ၣ်, မ်အသု တစံး လၢယဘၣ် တၢ်လ့ပစီ လၢယွၤ, နီတဂၤတဂ့ၤ. အဂ့ၢ်ဒ်အံၤ, ယွၤတဘၣ်ဘၣ် တၢ်လ့ပစီ လၢတၢ်အၢတၢ်သီဘၣ်, ဒီးအကစၢ်ဒၣ်ဝဲ တလ့ပစီဘၣ် ပှၤနီတဂၤဘၣ်. 14 ဘၣ်ဆၣ်ဒီး တုၤပှၤတဂၤဂၤ အတၢ်သးကွံဒၣ်ဝဲ ထုးအီၤ, ဒီးကလံာ်န့ၢ်အီၤ ဒီး, အဝဲဒၣ် ဘၣ်တၢ်လ့ပစီအီၤလီၤ. 15 လၢခံက့ၤ ဒီးတၢ်သးကွံန့ၣ် ဒၢထီၣ်, ဒီးဆံးစၢ် တၢ်ဒဲးဘး, ဒီးတၢ်ဒဲးဘးန့ၣ် လၢထီၣ်ပှဲၤထီၣ်, ဒီးဆံးစၢ် တၢ်သံလီၤ. 16 ယဒီပုၢ်ဝဲၢ် လၢတၢ်အဲၣ်အီၤသ့ၣ်ဧၢ, သုတဒိးတၢ်လီန့ၢ် သုတဂ့ၤ. 17 ကယဲၢ် တၢ်ဟ့ၣ် အဂ့ၤအဝါ, ဒီး ကယဲၢ် တၢ်ဟ့ၣ် အလၢအပှဲၤ တမံၤလၢ်လၢ်န့ၣ်, ဟဲလီၤ လၢတၢ်ကပီၤ အပၢ် လၢထးန့ၣ်လီၤ. တၢ်ကဒံကဒါ မ့ၢ်ဂ့ၤ, တၢ်ဃၣ်က့ၤ အကဒု မ့ၢ်ဂ့ၤ, တအိၣ်ဘၣ် ဒီးအီၤဘၣ်. 18 ဖဲအသးဒၣ်ဝဲ, အဝဲဒၣ် ထီၣ်ဖိ ပှၤ လၢတၢ်မ့ၢ်တၢ်တီ အကလုၢ်, ဒ်သိး ပကကဲထီၣ် အတၢ်တ့တဖၣ် အတၤသၣ်ဆိ တကလုာ်န့ၣ်လီၤ. 19 မၤသးဒ်န့ၣ်ဒီး, ယဒီပုၢ်ဝဲၢ် လၢတၢ်အဲၣ်အီၤသ့ၣ်ဧၢ, မ် ပှၤနၢ်ဟူတၢ် ချ့သဒံး, ကတိၤတၢ် နီၢ်ကတုၤ, သးထီၣ် နီၢ်ကတုၤ ကိးဂၤဒဲး တက့ၢ်. 20 အဂ့ၢ်ဒ်အံၤ, ပှၤကညီအသး ဒိၣ်ထီၣ်န့ၣ်, တမၤဘၣ် ယွၤအတၢ်တီတၢ်လိၤဘၣ်. 21 မ်ဒ်န့ၣ်ဒီး ညိကွံာ် ကယဲၢ် တၢ်ဘၣ်အၢဘၣ်သီ, ဒီးတၢ်အၢတၢ်သီ အတၢ်လုၣ်ကိလုၣ် ကပာ်ခဲလၢာ်န့ၣ် တက့ၢ်. ဒိးန့ၢ် တၢ်ကလုၢ်သူၣ်လီၤအသး, လၢအအုၣ်က့ၤခီၣ်က့ၤ သုသးသ့န့ၣ် လၢတၢ်သူၣ်စူၤသးစူၤ တက့ၢ်. 22 ဒီးကဲထီၣ် ပှၤမၤတၢ်အကလုၢ် တက့ၢ်. ဒီးတမ့ၢ်ဘၣ် ပှၤလီလီၤအသး ဒီးကဲထီၣ် ပှၤထဲအနၢ်ဟူတၢ်ဧိၤန့ၣ် တဂ့ၤ. 23 အဂ့ၢ်ဒ်အံၤ, ပှၤတဂၤဂၤ မ့ၢ်ကဲထီၣ် ပှၤနၢ်ဟူ တၢ်အကလုၢ်, ဒီးတမ့ၢ်ဘၣ် ပှၤမၤဘၣ်ဝဲန့ၣ် ဒီး, မ့ၢ်အမၤအသး ဒ်ပှၤကွၢ်အမဲာ်ဒၣ်ဝဲ လၢမဲာ်ထံကလၤ အသိးလီၤ. 24 အဂ့ၢ်ဒ်အံၤ, ကွၢ်လီၤအသး, ဒီးဟးဝဲဒီး, သးပ့ၤနီၣ် အက့ၢ်အဂီၤ တကီၢ်ခါလီၤ. 25 ဘၣ်ဆၣ်ဒီး ပှၤလၢအကွၢ်ထံကွၢ်ဆး တၢ်သိၣ်တၢ်သီ အလၢအပှဲၤ ဘၣ်ဃးဒီး တၢ်ထူၣ်ဖျဲး, ဒီး အိၣ်ဝဲဆိးဝဲ လၢအပူၤန့ၣ်, တမ့ၢ်ဘၣ် ပှၤနၢ်ဟူတၢ် ဒီးသးပ့ၤနီၣ်တၢ်ဘၣ်. မ့ၢ် ပှၤမၤတၢ်န့ၣ်, ဒီးအဝဲဒၣ် ကဘၣ် တၢ်ဆိၣ်ဂ့ၤ လၢအမၤတၢ် အပူၤလီၤ. 26 ပှၤတဂၤဂၤ မ့ၢ်ဆိကမိၣ် လၢအမ့ၢ် ပှၤဘါယွၤဖိ ဒီး, မ့ၢ် တမၤနၢၤဘၣ် အပျ့ၤဘၣ်, မ့မ့ၢ် အလီလီၤအသးဒီး, အဝဲဒၣ် အတၢ်ဘူၣ်ထီၣ်ဘါထီၣ်န့ၣ်မ့ၢ် တၢ်ကလီကလီလီၤ. 27 တၢ်ဘူၣ်ထီၣ်ဘါထီၣ် အစီအဆှံ, ဒီးတဘၣ်အၢဘၣ်သီဘၣ်တမံၤ မ့ၢ်အအံၤ, တၢ်အိၣ်သကိး ပှၤဖိၣ်ဃဲ ဒီးမုၣ်ကမဲ လၢအဘၣ် တၢ်နးတၢ်ဖှီၣ် အပူၤ, ဒီးတၢ်ပလီၢ်အသး ဒ်သိး အသု တဘၣ် တၢ်ဃံၣ်တၢ်ဃူး လၢဟီၣ်ခိၣ် တဂ့ၤန့ၣ်လီၤ.

1 ယဒီပုၢ်ဝဲၢ်သ့ၣ်ဧၢ, တၢ်လၤကပီၤ အကစၢ်, ပကစၢ် ယ့ၣ်ၡူးခရံာ်, အတၢ်နာ်န့ၣ်, သုတအိၣ်ဒီး တၢ်ကွၢ်မဲာ် တဂ့ၤ. 2 အဂ့ၢ်ဒ်အံၤ, ပှၤလၢအသိး ပသံးထူ အိၣ်ဒီး အကူအသိး ကပြုၢ်ကပြီၤတဂၤ မ့ၢ်ဟဲနုာ်ဆူ သုဘူၣ်ဘျီၣ်ပူၤ, ဒီးပှၤဖှီၣ်ဖိယာ်ဖိတဂၤ မ့ၢ်ဟဲနုာ် စ့ၢ်ကီး, အိၣ်ဒီး အကူအသိး တဂ့ၤဘၣ်, 3 ဒီးသုမ့ၢ်ကွၢ်မဲာ် ပှၤကူတၢ်သိးတၢ် ကပြုၢ်ကပြီၤ တဂၤ, ဒီးစံး, ဆ့ၣ်နီၤ ဖဲအံၤ လၢအလီၢ်ဂ့ၤ, ဒီးစံးဘၣ် ပှၤဖှီၣ်ဖိယာ်ဖိတဂၤ, ဆၢထၢၣ် ဖဲန့ၣ် မ့ၢ်ဂ့ၤ, ဆ့ၣ်နီၤ ဖဲအံၤ လၢယခီၣ်ယီၢ်လီၢ် အဖီလာ် မ့ၢ်ဂ့ၤဒီး, 4 သုစံၣ်ညီၣ် ဖုၣ်ထီလိာ် သုသး, ဒီးကဲထီၣ် ပှၤစံၣ်ညီၣ်တၢ် လၢအကူၣ် တၢ်အအၢအသီန့ၣ်, တမ့ၢ်ဘၣ်ဧါ. 5 ယဒီပုၢ်ဝဲၢ် လၢတၢ်အဲၣ်အီၤသ့ၣ်ဧၢ, ဒိကနၣ် တက့ၢ်. ယွၤ ဃုထၢ ဟီၣ်ခိၣ် အပှၤဖှီၣ်ဖိယာ်ဖိ, ထူးဝဲတီၤဝဲ လၢတၢ်နၣ်, ဒ်သိး အကန့ၢ်ဘၣ်သါ အဘီအမုၢ် လၢအစံးပာ်ဝဲ လၢအကဟ့ၣ်လီၤ ပှၤလၢအအဲၣ်အီၤန့ၣ်, တမ့ၢ်ဘၣ်ဧါ. 6 မ့မ့ၢ် သုဝဲသ့ၣ်, သုမၤတရီတပါ ပှၤဖှီၣ်ဖိယာ်ဖိလီၤ. ပှၤထူးပှၤတီၤ ဆီၣ်ဘံးဆီၣ်ဘၢသု, ဒီးထုးသုဆူ တၢ်စံၣ်ညီၣ်ကွီၢ် အအိၣ်န့ၣ်, တမ့ၢ်ဘၣ်ဧါ. 7 အဝဲသ့ၣ်တဖၣ်န့ၣ် ဒုၣ်ဒွဲၣ် တၢ်အမံၤဂ့ၤ လၢတၢ်ကိးသုမံၤ လၢအီၤန့ၣ်, တမ့ၢ်ဘၣ်ဧါ. 8 သုမ့ၢ်မၤ လၢထီၣ်ပှဲၤထီၣ် တၢ်သိၣ်တၢ်သီ စီၤပၤ, ဒ်တၢ်ကွဲးအသး အသိးန့ၣ်, အဲၣ် ပှၤလၢနဃၢၤ ဒ်နအဲၣ်လီၤနသး အသိး တက့ၢ်န့ၣ် ဒီး, သုမၤတၢ် ဂ့ၤဂ့ၤဘၣ်ဘၣ်လီၤ. 9 မ့မ့ၢ် သုမ့ၢ်ကွၢ်မဲာ် ပှၤကညီဒီး, သုမၤ တၢ်ဒဲးဘး, ဒီးဘၣ် တၢ်သိၣ်ဃီၣ် လၢတၢ်သိၣ်တၢ်သီ, ဒ်ပှၤမၤကမၣ်ဖိ အသိး လီၤ. 10 အဂ့ၢ်ဒ်အံၤ, ဖဲဒၣ် ပှၤလၢအတိၢ်န့ၢ် တၢ်သိၣ်တၢ်သီ ခဲလၢာ်, ဒီးမၤကမၣ် တၢ်တထံၣ်ဧိၤတဂၤန့ၣ်, ကဲ လၢပှၤဂ့ၤဘၣ်တၢ် လၢတၢ်ခဲလၢာ်အဃိလီၤ. 11 အဂ့ၢ်ဒ်အံၤ, ပှၤ လၢအစံးဝဲ, အဲၣ်ဘၢမါ အဲၣ်ဘၢဝၤ တဂ့ၤန့ၣ်, စံးစ့ၢ်ကီးဝဲ, မၤသံ ပှၤကညီ တဂ့ၤ, သတးဒီး, န မ့ၢ်တအဲၣ်ဘၢမါ အဲၣ်ဘၢဝၤ ဘၣ်ဆၣ်ဒီး, နမ့ၢ်မၤသံ ပှၤကညီဒီး, နကဲထီၣ် ပှၤလုၣ်သ့ၣ်ခါပတာ် တၢ်သိၣ်တၢ်သီ လီၤ. 12 ကတိၤတၢ် ဒ်အံၤ, ဒီးမၤတၢ် ဒ်အံၤ, ဒ်ပှၤလၢအကဘၣ် တၢ်စံၣ်ညီၣ်အီၤ လၢတၢ်ထူၣ်ဖျဲး အတၢ်သိၣ်တၢ်သီ အသိးန့ၣ် တက့ၢ်. 13 အဂ့ၢ်ဒ်အံၤ, ပှၤလၢအတသးကညီၤဘၣ်တၢ်ဘၣ်န့ၣ်, တၢ်သးကညီၤ တအိၣ်ဘၣ်ဒီး, ကဘၣ် တၢ်စံၣ်ညီၣ်လီၤ. ဒီးတၢ်သးကညီၤန့ၣ်, ပာ်ဒိၣ်ပာ်ထီအသး လၢတၢ်စံၣ်ညီၣ် အဖီခိၣ်လီၤ. 14 ယဒီပုၢ်ဝဲၢ်သ့ၣ်ဧၢ, ပှၤတဂၤဂၤ မ့ၢ်စံး လၢသါ အိၣ်ဒီး တၢ်နာ်, ဒီးမ့ၢ်တအိၣ်ဘၣ် ဒီးတၢ်မၤဘၣ်ဒီး, မ့ၢ်အဘျုးမနုၤလဲၣ်. တၢ်နာ်န့ၣ် အုၣ်က့ၤခီၣ်က့ၤအီၤ ဘၣ်ကသ့ဧါ. 15 ဒီးဒီပုၢ်ဝဲၢ်မုၣ် မ့ၢ်ဂ့ၤ ဒီပုၢ်ဝဲၢ်ခွါ မ့ၢ်ဂ့ၤ, မ့ၢ်အိၣ်ဘ့ၣ်ဆ့, ဒီးအတၢ်အီၣ် တနံၤအဂီၢ် တနံၤအဂီၢ် မ့ၢ်တအိၣ်ဘၣ်ဒီး, 16 ပှၤလၢသုကျါတဂၤ မ့ၢ်စံးဘၣ်အီၤ, က့ၤက့ၤမုာ်မုာ် တက့ၢ်, အိၣ်လၢၤပုးတြူး, ဒီးအီၣ်ဘျဲးအီၣ်တၢ် တက့ၢ်န့ၣ် ဘၣ်ဆၣ်ဒီး, သုမ့ၢ်တဟ့ၣ်ဘၣ်တၢ် လၢအကြၢး ဒီးအနီၢ်ခိ ဘၣ်ဒီး, မ့ၢ်အဘျုး မနုၤတမံၤလဲၣ်. 17 ဒ်န့ၣ်အသိး တၢ်နာ် မ့ၢ်တအိၣ်ဘၣ် ဒီးတၢ်မၤဒီး, မ့ၢ်တၢ်သံ လၢအကစၢ်ဒၣ်ဝဲ လီၤ. 18 ဘၣ်ဆၣ်ဒီး ပှၤတဂၤဂၤ ကစံး, နဲဒၣ်အံၤ, နအိၣ်ဒီး တၢ်နာ်, ယဲဒၣ် ယအိၣ်ဒီး တၢ်မၤလီၤ. တၢ်မၤတၢ် တအိၣ်ဘၣ်ဒီး, ဒုးနဲၣ်ယၤ လၢနတၢ်နာ် တက့ၢ်. ဒီးယကဒုးနဲၣ် နၤ ယတၢ်နာ် လၢယမၤတၢ် အဃိလီၤ. 19 နနာ် လၢယွၤ အိၣ်တဂၤဃီလီၤ. နမၤ တၢ်ဂ့ၤလီၤ. တၢ်နါတဖၣ် နာ် စ့ၢ်ကီးတၢ်, ဒီး ကနိးကစုာ်လီၤ. 20 ဘၣ်ဆၣ်ဒီး ပှၤတဂိာ်တသီၣ်ဘၣ်တၢ် တဂၤဧၢ, တၢ်မၤတဖၣ် တအိၣ်ဘၣ်ဒီး, တၢ်နာ် မ့ၢ်တၢ်သံန့ၣ်, တၢ်မိၣ်သ့ၣ်ညါ နသး စ့ၢ်ကီးဧါ. 21 ပပၢ် စီၤအၤဘြၤဟၣ် ပာ်ထီၣ် အဖိခွါ စီၤအံၤစဲး လၢတၢ်လုၢ်လီၢ် အဖီခိၣ်ဒီး, တၢ်ပာ်တီပာ်လိၤ အီၤလၢတၢ်မၤတဖၣ် အဃိ, တမ့ၢ်ဘၣ်ဧါ. 22 နထံၣ် လၢတၢ်နာ် မၤဃုာ်ဒီး အတၢ်မၤတဖၣ်, ဒီးတၢ်နာ် လၢထီၣ်ပှဲၤထီၣ် လၢတၢ်မၤ, တမ့ၢ်ဘၣ်ဧါ. 23 ဒီးလံာ်န့ၣ် လၢထီၣ်ပှဲၤထီၣ် လၢအစံးဝဲဒၣ်, ဒီးစီၤအၤဘြၤဟၣ် နာ်ယွၤ, ဒီးတၢ်ပးကဲ လၢတၢ်တီတၢ်လိၤ လၢအဂီၢ်, ဒီးတၢ်ကိးအီၤလၢယွၤ, အတံၤအသကိးလီၤ. 24 မၤသးဒ်န့ၣ်ဒီး, သုထံၣ် လၢပှၤကညီ ဘၣ်တၢ်ပာ်တီပာ်လိၤအီၤ လၢတၢ်မၤတဖၣ် အဃိ, ဒီးတမ့ၢ်ဘၣ်ထဲ တၢ်နာ် အဃိဘၣ်. 25 ဒီးဒ်န့ၣ်အသိး ဃဲသဲမုၣ် နီၢ်ရၤဃး တဂၤ တူၢ်လိာ် ကလူးတဖၣ်, ဒီးမၢ အက့ၤက့ၤ ကျဲတဘိဒၣ်ဒီး, ဘၣ်စ့ၢ်ကီး တၢ်ပာ်တီပာ်လိၤအီၤ လၢတၢ်မၤတဖၣ် အဃိ, တမ့ၢ်ဘၣ်ဧါ. 26 အဂ့ၢ်ဒ်အံၤ, ဒ်နီၢ်ခိ တအိၣ်ဘၣ်ဒီး သးန့ၣ်မ့ၢ် တၢ်သံအသိးန့ၣ် တၢ်နာ် တအိၣ်ဘၣ်ဒီး တၢ်မၤတဖၣ် မ့ၢ်တၢ်သံ စ့ၢ်ကီး ဒ်န့ၣ်အသိးလီၤ.

1 ယဒီပုၢ်ဝဲၢ်သ့ၣ်ဧၢ, ကဲထီၣ် သရၣ် အါဂၤ တဂ့ၤ, အဂ့ၢ်ဒ်အံၤ, ပသ့ၣ်ညါ လၢပကဘၣ် တၢ်စံၣ်ညီၣ် နးန့ၢ် အလီၢ် တက့ၢ်လီၤ. 2 အဂ့ၢ်ဒ်အံၤ, ပမၤကမၣ် တၢ်အါမံၤ ခဲလၢာ် လီၤ. ပှၤမ့ၢ်တမၤကမၣ်ဘၣ် လၢတၢ်ကတိၤဘၣ် တဂၤဂၤ ဒီး, အဝဲဒၣ်န့ၣ်မ့ၢ် ပှၤအလၢအပှဲၤတဂၤ, ဒီးမၤနၢၤ အနီၢ်ခိ ဒီဂၤညါ သ့စ့ၢ်ကီး လီၤ. 3 ကွၢ်ကွၢ်, ဒ်သိး ကသ့ၣ် ကစူၢ်ပှၤဒီး, ပဒုးအ့ၣ်ထီၣ် အထး ဒီး, ပဃၣ် အမိၢ်ပှၢ် ဒီဒုညါလီၤ. 4 ကွၢ်စ့ၢ်ကီး ကဘီတဖၣ် ဒိၣ်ထဲအံၤ, ဒီးဘၣ် တၢ်ဆီၣ်ဖျိးအီၤ လၢကလံၤမုၢ် ဘၣ်ဆၣ်ဒီး, ဘၣ်တၢ်ဘိးဃၣ်အီၤ လၢနီၣ်ဝံာ်ခံ အဆံးကိာ်, ဖဲ အဘၣ် ပှၤလၢအဝံာ်န့ၢ် အခံတဂၤ အသးလီၤ. 5 ဒ်န့ၣ်အသိး ပျ့ၤ မ့ၢ်တၢ်အက့ၢ်အဂီၤ ဆံးကိာ်, ဒီးကတိၤသူၣ်ဂဲၤ တၢ်ဖးဒိၣ်လီၤ. ကွၢ်ကွၢ်, မ့ၣ်အူဆံးကိာ် မၤကဲထီၣ်သ့ၣ် မုၣ် အါအါကလဲာ်လီၤ. 6 ဒီးပျ့ၤ မ့ၢ်မ့ၣ်အူ, မ့ၢ်တၢ်အၢတၢ်သီ အဟီၣ်ခိၣ် တဘ့ၣ်လီၤ. ဒ်န့ၣ်အသိး ပျ့ၤန့ၣ် ဘၣ်တၢ်ပာ်အီၤ လၢပက့ၢ်ပဂီၤ အကျါ, ဒီးမၤဘၣ်အၢ ပနီၢ်ခိ ဒီဂၤညါ, ဒီးဆိၣ်ကဲၤ ပသးသမူ အကျဲ, ဒီးဘၣ် တၢ်ဆိၣ်ကဲၤအသး လၢလရာ်လီၤ. 7 အဂ့ၢ်ဒ်အံၤ, ကယဲၢ် ဆၣ်ဖိကီၢ်ဖိ အမံၤ, ဒီးထိၣ်ဧိၤလံၣ်ဧိၤ, ဒီးတၢ်စွါတၢ်စွဲ, ဒီးတၢ်အိၣ် လၢပီၣ်လဲၣ်ပူၤ တမံၤလၢ်လၢ်န့ၣ်, ဘၣ်တၢ်မၤဘှါအီၤ, ဒီးဘၣ်လံ တၢ်မၤဘှါအီၤ လၢပှၤကညီ တကလုာ်, ခဲလၢာ်လံ. 8 မ့မ့ၢ် ပျ့ၤန့ၣ် ပှၤမၤဘှါအီၤ တသ့ဘၣ် နီတဂၤဘၣ်. မ့ၢ်တၢ်အၢ လၢပှၤမၤအီၤ တနၢၤဘၣ်, ဒီးလၢပှဲၤဝဲ ဒီးတၢ်အစုၣ်အပျၢ် လၢအမၤသံတၢ်လီၤ. 9 ပဆိၣ်ဂ့ၤ ယွၤပၢ်တဂၤန့ၣ်, လၢအီၤ, ဒီးပဆိၣ်အၢ ပှၤကညီ လၢအဘၣ် တၢ်တ့အီၤ ဒ်ယွၤ အက့ၢ်အဂီၤ အသိး, လၢအီၤလီၤ. 10 တၢ်ဆိၣ်ဂ့ၤ, ဒီးတၢ်ဆိၣ်အၢန့ၣ်, ဟဲထီၣ် လၢပထးခိၣ် တပူၤဃီလီၤ. ယဒီပုၢ်ဝဲၢ်သ့ၣ်ဧၢ, တၢ်န့ၣ်တဖၣ် တဂ့ၤမၤဘၣ်အသး ဒ်န့ၣ်ဘၣ်. 11 ထံထီၣ်ပၢၢ် တပူၤဃီန့ၣ်, မ့ၢ်အထီၣ်ပၢၢ် တၢ်အဆၢ ဒီးတၢ်အခၣ် စ့ၢ်ကီးဧါ. 12 ယဒီပုၢ်ဝဲၢ်သ့ၣ်ဧၢ, ချၢၣ်ဒၢ တထံးန့ၣ် သၣ်ထီၣ် သ့ၣ်စၤယံး အသၣ်, ဒီးစပံးမုၢ် သၣ်ထီၣ် ချၢၣ်ဒၢ အသၣ်န့ၣ်, ဘၣ်ကသ့ဧါ. ဒ်န့ၣ်အသိး ထံဟီ ဒီးထံဘျါန့ၣ်, ထီၣ်ပၢၢ် တပူၤဃီ တသ့ဘၣ်. 13 ပှၤအိၣ်ဒီး အတၢ်ကူၣ်သ့ကူၣ်ဘၣ်, ဒီးအတၢ်သ့ၣ်ညါ လၢသုကျါန့ၣ်မ့ၢ် မတၤတဂၤလဲၣ်. လၢအတၢ်ကျဲးစၢး တၢ်ဂ့ၤန့ၣ်, မ်အဒုးနဲၣ် အတၢ်မၤ လၢတၢ်ကူၣ်သ့ အတၢ်သူၣ်စူၤသးစူၤန့ၣ် တက့ၢ်. 14 ဘၣ်ဆၣ်ဒီး သုမ့ၢ်အိၣ်ဒီး သးဆဲးအဲး အခၣ်, ဒီးတၢ်ဂ့ၢ်လိာ်ဘှီလိာ် လၢသုသးကံၢ်ပူၤဒီး, ပာ်သုသး ကဖၢလၢ ဒီးကတိၤ တၢ်ကဘျံးကဘျၣ်ထီဒါ တၢ်မ့ၢ်တၢ်တီ တဂ့ၤ. 15 တၢ်န့ၣ် တမ့ၢ်ဘၣ် တၢ်ကူၣ်သ့ကူၣ်ဘၣ် လၢအဟဲလီၤ လၢထးန့ၣ်ဘၣ်. မ့ၢ်အဘၣ်ဃးဒီး ဟီၣ်ခိၣ်, ဒီးပှၤကညီအသး, ဒီးတၢ်ဝံတၢ်နါတဖၣ်န့ၣ်လီၤ. 16 အဂ့ၢ်ဒ်အံၤ, ဖဲတၢ်သးဆဲးအဲး ဒီးတၢ်ဂ့ၢ်လိာ်ဘှီလိာ် အိၣ်ဝဲန့ၣ်, တၢ်တၢထီၣ်တၢလီၤ, ဒီးတၢ်မၤအၢမၤသီ ကိးမံၤဒဲး, အိၣ်ဝဲဖဲန့ၣ်လီၤ. 17 မ့မ့ၢ် တၢ်ကူၣ်ဘၣ်ကူၣ်သ့ လၢထးန့ၣ်, မ့ၢ်လၢအဆိ လၢတၢ်စီတၢ်ဆှံ, လၢခံက့ၤ, တၢ်မုာ်တၢ်ဖိး, တၢ်သူၣ်စူၤတၢ်သးစူၤ, ဒိးတၢ်ကညးန့ၢ် အီၤညီ, လၢထီၣ်ပှဲၤထီၣ် ဒီးတၢ်သးကညီၤ ဒီးတၤသၣ်အဂ့ၤ, တကွၢ်မဲာ်ဘၣ်တၢ်ဘၣ်, ဒီးတၢ်လီတၢ်ဝ့ၤတအိၣ်ဘၣ်လၢအပူၤဘၣ်လီၤ. 18 ဒီးတၢ်တီတၢ်လိၤ အတၤသၣ်န့ၣ်, ဘၣ်ဖှံလီၤအသး လၢတၢ်ဃူတၢ်ဖိးအပူၤ လၢပှၤလၢအမၤ တၢ်ဃူတၢ်ဖိး အစုပူၤလီၤ.

1 တၢ်ဒုးလိာ်ယၤလိာ်, ဒီးတၢ်အ့ၣ်လိာ်ဆိးက့လိာ်န့ၣ်, အိၣ်ထီၣ် လၢသုကျါ လၢလဲၣ်ခီလဲၣ်. လၢသုသးကွံ တၢ်တဖၣ် လၢအဒုးတၢ်ယၤတၢ် လၢသုက့ၢ်သုဂီၤ အကျါ, တမ့ၢ်ဘၣ်ဧါ, 2 သုသးကွံတၢ် ဒီးသုတန့ၢ်ဘၣ်တၢ်ဘၣ်, သု မၤသံ ပှၤကညီ ဒီးသုသးက့ၣ်တၢ်, ဒီးသုန့ၢ်ဘၣ်တၢ်တသ့ဘၣ်. သုဒုးတၢ်ယၤတၢ်, ဒီးအ့ၣ်လိာ်ဆိးက့လိာ် သုသး, ဒီးသုတန့ၢ်ဘၣ်တၢ်ဘၣ်. အဂ့ၢ်ဒ်အံၤ, သုတဃ့ဘၣ် တၢ်ဘၣ်. 3 သုဃ့တၢ် ဒီးတန့ၢ်ဘၣ်တၢ်ဘၣ်. အဂ့ၢ်ဒ်အံၤ, သုဃ့ကမၣ်တၢ်, ဒ်သိး သုကအီၣ်လၢာ်ဂီၤတၢ် လၢသုတၢ်မုာ်တၢ်လၤ အပူၤလီၤ. 4 ပှၤအဲၣ်ဘၢမါအဲၣ်ဘၢဝၤသ့ၣ်ဧၢ, မ့ၢ်သုတသ့ၣ်ညါဘၣ် လၢတၢ်ရ့လိာ် ဒီးဟီၣ်ခိၣ် မ့ၢ်တၢ်ထီဒါယွၤန့ၣ်ဘၣ်ဧါ. မၤသးဒ်န့ၣ်ဒီး, ဖဲဒၣ် ပှၤ လၢတၢ်မိၣ်ကဲဘၣ်အသး လၢဟီၣ်ခိၣ် အတံၤအသကိးန့ၣ်, ဒုးကဲထီၣ်အသး လၢယွၤ အဒုၣ်အဒါလီၤ. 5 မ့ၢ်သုဆိကမိၣ် လံာ် စံး တၢ်ကလီကလီန့ၣ် ဧါ. သး အိၣ်ဝဲဆိးဝဲ လၢပပူၤ ဆၢ တၢ်သးကါန့ၣ် ဧါ. 6 မ့ၢ်အဟ့ၣ်လီၤ တၢ်အဘျုးအဖှိၣ် အါတက့ၢ် သတးဒီး စံးဝဲဒၣ်, ယွၤ ထီဒါ ပှၤပာ်ထီၣ်ထီအသး, ဒီးဟ့ၣ်လီၤ တၢ်ဘျုးတၢ်ဖှိၣ် လၢပှၤဆီၣ်လီၤအသး လီၤ. 7 မ်ဒ်န့ၣ်ဒီး ပာ်သုသး လၢယွၤအဖီလာ် တက့ၢ်. ထီဒါ မုၣ်ကီၤလံၢ် တက့ၢ်, ဒီးကဃ့ၢ်ထီၣ်ကွံာ် လၢသုအိၣ်လီၤ. 8 သုးဘူး သုသးဆူ ယွၤအအိၣ် တက့ၢ်, ဒီးကသုးဘူး အသးဆူ သုအိၣ်လီၤ. ပှၤတၢ်ဒဲးဘးဖိသ့ၣ်ဧၢ, မၤကဆှီ သုစုတက့ၢ် ဒီးပှၤသး ခံဖျၢၣ်သ့ၣ်ဧၢ, မၤစီဆှံ သုသး တက့ၢ်. 9 ဒုးဖှီၣ်လီၤ သုသး, ဒီးသူၣ်ကၢ်သးလီၤ, ဒီးဟီၣ်ဒီးယၢၤ တက့ၢ်. မၤလဲလိာ် သုနံၤသုအ့န့ၣ် လၢတၢ်သူၣ်အုးသးအုး, ဒီးသုတၢ်သူၣ်ခုသးခုန့ၣ် လဲလိာ် လၢတၢ်သူၣ်ဃၢသးဃၢ တက့ၢ်. 10 ဆီၣ်လီၤ သုသး လၢကစၢ် အမဲာ်ညါ တက့ၢ်, ဒီးကပာ်ထီထီၣ်သုလီၤ. 11 ဒီပုၢ်ဝဲၢ်သ့ၣ်ဧၢ, သုတစံးအၢစံးသီလိာ် သုသး တဂ့ၤ. ပှၤလၢအစံးအၢ အဒီပုၢ်ဝဲၢ် ဒီးစံၣ်ညီၣ် အဒီပုၢ်ဝဲၢ်န့ၣ်, စံးအၢ တၢ်သိၣ်တၢ်သီ ဒီးစံၣ်ညီၣ် တၢ်သိၣ်တၢ်သီလီၤ. ဒီးနမ့ၢ်စံၣ်ညီၣ် တၢ်သိၣ်တၢ်သီ ဒီး, နမ့ၢ် ပှၤစံၣ်ညီၣ်တၢ်, ဒီးတမ့ၢ်ဘၣ် ပှၤစူၢ်တၢ်သိၣ်တၢ်သီဘၣ်. 12 ပှၤဟ့ၣ်တၢ်သိၣ်တၢ်သီ ဒီးစံၣ်ညီၣ်တၢ်န့ၣ် အိၣ်ဝဲ တဂၤလီၤ. အဝဲဒၣ်န့ၣ် အုၣ်က့ၤခီၣ်က့ၤတၢ် သ့, ဒီးမၤဟးဂီၤတၢ် သ့လီၤ. ပှၤလၢအစံၣ်ညီၣ် ပှၤဂၤနဲဒၣ်အံၤ, နမ့ၢ်မတၤတဂၤလဲၣ်. 13 ခဲကနံၣ်အံၤ ဟဲဃီၤ, ပှၤလၢအစံးဝဲ, မဆါအံၤ, ဒီးခဲဂီၤ, ပကလဲၤဆူ ဝ့ၢ်ပူၤအံၤ, ဒီးအိၣ်ဖဲန့ၣ် တနံၣ်, ဒီးကၤတၢ်, ဒီးမၤအါထီၣ် ပတၢ်န့ၣ် သ့ၣ်သုဧၢ. 14 တၢ်ကမၤအသး ခဲဂီၤတနံၤန့ၣ်, သုတသ့ၣ်ညါဘၣ်, အဂ့ၢ်ဒ်အံၤ, သုသးသမူန့ၣ်မ့ၢ် မနုၤတမံၤလဲၣ်. မ့ၢ်တၢ်ဘှ့ၣ် လၢအအိၣ်ဖျါ တစိၢ်ဖိ, ဒီးလၢအလီၢ်ခံန့ၣ် ဒံကွံာ်ဝဲလီၤ. 15 လၢတၢ်န့ၣ် အလီၢ်, ဂ့ၤသုစံး, မ့ၢ်ဘၣ်ကစၢ်အသးဒီးပမ့ၢ်မူဒီး, ပကမၤတၢ်ဒ်အံၤဒ်နုၤလီၤ. 16 မ့မ့ၢ် ခဲကနံၣ်အံၤ သုစံးထီၣ်ပတြၢၤလီၤ သုသး လၢသုပာ်သုသး ကဖၢလၢ အဃိလီၤ. ကယဲၢ် တၢ်စံးထီၣ်ပတြၢၤ ဒ်န့ၣ်သိးန့ၣ်, မ့ၢ် တၢ်အၢတၢ်သီခဲလၢာ် လီၤ. 17 မၤသးဒ်န့ၣ်ဒီး, ပှၤလၢအသ့ၣ်ညါ မၤ တၢ်ဂ့ၤ, ဒီးတမၤဘၣ်ဝဲဘၣ်န့ၣ်, မ့ၢ်တၢ်ဒဲးဘး လၢအဂီၢ်လီၤ.

1 ခဲကနံၣ်အံၤ, ဟဲဃီၤ ပှၤအထူးအတီၤသ့ၣ်ဧၢ, ကိးပသူထီၣ်, ဒီးဟီၣ်တၢ်ယၢၤတၢ်, လၢတၢ်နးတၢ်ဖှီၣ် လၢအကဘၣ် သုအဃိန့ၣ် တက့ၢ်. 2 သုထူးသုတီၤန့ၣ်, အုၣ်သံကျၣ်သံ, ဒီးသုကူသုသိးန့ၣ် တၢ်အဃၢ်အီၣ်အီၤလီၤ. 3 သုထူ ဒီးသုစ့န့ၣ် ဘၣ်ထီၣ်အ့ၣ်န့ၣ် ကကဲထီၣ် တၢ်အုၣ် အသးထီဒါသု, ဒီးကအီၣ် သုဖံးသုညၣ် ဒ်မ့ၣ်အူ အသိး လီၤ. သုပာ်ဖှိၣ်တၢ် လၢမုၢ်နံၤကတၢၢ်တဖၣ် အပူၤလီၤ. 4 ကွၢ်ကွၢ်, ပှၤလၢအကူးန့ၢ်သုဘု, အဘူးအလဲ လၢသု ဟံးဃာ် ကဘျံးကဘျၣ်န့ၣ်, ကိးပသူထီၣ်, ဒီးပှၤကူးတၢ်ဖိ အကလုၢ် နုာ်ဘၣ်လံ လၢတၢ်သုးမုၢ်ဂီၢ်မုၢ်, ကစၢ်အနၢ်ပူၤလံ. 5 သုမၤမုာ်မၤလၤ သုသး လၢဟီၣ်ခိၣ်ချၢ, ဒီးအီၣ်ဝံၣ်အီဆၢတၢ်လီၤ. သုဘုၣ်အီၣ်ဘုၣ်အီလီၤ သုသး လၢမၤသံ တၢ်အမုၢ်နံၤန့ၣ်လီၤ. 6 သုစံၣ်ညီၣ်ဃၣ်, သုမၤသံ ပှၤတီပှၤလိၤ, ဒီးတတြီဆၢဘၣ် သုဘၣ်. 7 မၤသးဒ်န့ၣ်ဒီး, ဒီပုၢ်ဝဲၢ်သ့ၣ်ဧၢ, အိၣ်ခိးစူၤသး တုၤကစၢ်ဟဲန့ၣ် တက့ၢ်. ကွၢ်ကွၢ်, ပှၤမၤဟီၣ်ခိၣ်န့ၣ်, ကွၢ်လၢ် ဟီၣ်ခိၣ် အတၤသၣ် လၢအလုၢ်ဒိၣ်အပှ့ၤဒိၣ်, ဒီးအိၣ်ခိးစူၤ သးအီၤ, တုၤအန့ၢ်ဘၣ် တၢ်ဟဲစူၤ အဂံၢ်ခိၣ်, ဒီးတၢ်ဟဲစူၤ လၢခံန့ၣ်လီၤ. 8 အိၣ်ခိးစူၤသး စ့ၢ်ကီး သုဝဲ, ဒီးမၤဂၢၢ်မၤကျၢၤ သုသး တက့ၢ်. အဂ့ၢ်ဒ်အံၤ, ကစၢ် ဟဲဝဲန့ၣ် သုးဘူးလံ အသးလံ. 9 ဒီပုၢ်ဝဲၢ်သ့ၣ်ဧၢ, ဒ်သိးသုသုတဘၣ် တၢ်စံၣ်ညီၣ် တဂ့ၤ ဒီး, ကဒူးကဒ့ၣ်လိာ်သုသး တဂ့ၤ. ကွၢ်ကွၢ်, ပှၤစံၣ်ညီၣ်ကွီၢ်တဂၤ ဆၢထၢၣ် လၢတြဲၤအဂီၤထံးလီၤ. 10 ယဒီပုၢ်ဝဲၢ်သ့ၣ်ဧၢ, ပာ်ဝံ လၢအစံၣ်တဲၤတဲလီၤ လၢကစၢ် အမံၤတဖၣ်, အဒိး တၢ်နးတၢ်ဖှီၣ်, ဒီးအဝံသးစူၤတၢ်န့ၣ်, လၢတၢ်အဒိအတဲာ် တက့ၢ်. 11 ကွၢ်ကွၢ်, ပှၤလၢအဝံသးစူၤ တၢ်န့ၣ်, ပစံးလၢအဘၣ်ဆိၣ်ဂ့ၤဝဲလီၤ. သု နၢ်ဟူဘၣ် စီၤယိၤဘး အတၢ်ဝံသးစူၤ အဂ့ၢ်အကျိၤ, ဒီးသုထံၣ်ဘၣ် ကစၢ် အကတၢၢ် လၢကစၢ် သူၣ်အိၣ်သးအိၣ်တၢ်, ဒီးသူၣ်ကညီၤ သးကညီၤတၢ် အါမးလီၤ. 12 ဘၣ်ဆၣ်ဒီး, ယဒီပုၢ်ဝဲၢ်သ့ၣ်ဧၢ, လၢကယဲၢ် တၢ်ခဲလၢာ် အဖီခိၣ်န့ၣ်, လၢမူခိၣ် အမဲာ်ညါမ့ၢ်ဂ့ၤ, လၢဟီၣ်ခိၣ် အမဲာ်ညါမ့ၢ်ဂ့ၤ, လၢတၢ်ဆိၣ် အဂုၤအဂၤ မ့ၢ်ဂ့ၤ, သုတဆိၣ်တၢ်ထုတၢ် တဂ့ၤ. မ့မ့ၢ် ဒ်သိးသုသု တလီၤတဲာ် လၢတၢ်စံၣ်ညီၣ်ဃၣ် အပူၤ တဂ့ၤဒီး, မ့မ့ၢ်တၢ်ဒီး, စံးလၢအမ့ၢ်, မ့တမ့ၢ်ဘၣ်တၢ်ဘၣ်ဒီး, စံးလၢ အတမ့ၢ်ဘၣ်န့ၣ် တက့ၢ်. 13 ပှၤလၢသုကျါ မ့ၢ်အဘၣ်နးဘၣ်ဖှီၣ် တဂၤဂၤဧါ. မ်အဘါထုကဖၣ်တၢ် တက့ၢ်. မ့ၢ်အသူၣ်ဖှံသးညီ တဂၤဂၤဧါ. မ်အသးဝံၣ်တၢ် တက့ၢ်. 14 ပှၤလၢသုကျါ မ့ၢ်အဘၣ် တၢ်ဆါ တဂၤဂၤဧါ. မ်အကိး တၢ်အိၣ်ဖှိၣ် အသးပှၢ်တဖၣ် တက့ၢ်. ဒီးမ် အဝဲသ့ၣ် ဖှူအလိၤ လၢသိ လၢကစၢ်အမံၤ ဒီးဘါထုကဖၣ်တၢ် လၢအဂီၢ် တက့ၢ်. 15 ဒီးတၢ်စူၢ်တၢ်နာ် အတၢ်ထုကဖၣ်န့ၣ်, ကအုၣ်က့ၤခီၣ်က့ၤ ပှၤဆါ, ဒီးကစၢ် ကဒုးဂဲၤဆၢထၢၣ်အီၤ, ဒီးအတၢ်ဒဲးဘး လၢအမၤတ့ၢ်လံ မ့ၢ် အိၣ်ဒီး, တၢ်ကပျၢ်ကွံာ်အီၤလီၤ. 16 တဲာ်လီၤကျဲၤလီၤလိာ် သုတၢ်သရူးတၢ်ကမၣ် သကိးသကိး, ဒီးဘါထုကဖၣ်လိာ် သုဂီၢ် သကိးသကိး, ဒ်သိး သုကဘျါက့ၤ တက့ၢ်. ပှၤအတီအလိၤ အတၢ်ထုကဖၣ် သပှၢ်သပှၢ်န့ၣ်, မၤန့ၢ်တၢ် အါမးလီၤ. 17 စီၤအ့ၤလံယၤ မ့ၢ် ပှၤကညီ, ဒ်ပဝဲအသိး, ဒီးဘါထုကဖၣ် သပှၢ်ပှၢ် ဒ်သိးတၢ်သု တဟဲစူၤ တဂ့ၤ, ဒီးလၢသၢနံၣ် ဒီးဃုလါ အတီၢ်ပူၤန့ၣ်, တၢ်တဟဲစူၤဘၣ် လၢဟီၣ်ခိၣ် အဖီခိၣ်ဘၣ်. 18 ဒီးဘါထုကဖၣ် ကဒီးဝဲဒီး မူခိၣ် ဒုးဟဲစူၤလီၤတၢ်လီၤ, ဒီးဟီၣ်ခိၣ် ဒုးမဲထီၣ် အတၤသူၣ်တၤသၣ်လီၤ. 19 ဒီပုၢ်ဝဲၢ်သ့ၣ်ဧၢ, ပှၤတဂၤဂၤ လၢသုကျါန့ၣ်, မ့ၢ်မၤကမၣ် တၢ်မ့ၢ်တၢ်တီ, ဒီးပှၤတဂၤဂၤ မ့ၢ်ဘိးဃၣ်က့ၤအီၤ ဒီး, 20 မ်အသ့ၣ်ညါ လၢပှၤလၢအဘိးဃၣ်က့ၤ ပှၤမၤတၢ်ဒဲးဘး လၢအကျဲကမၣ်န့ၣ် ဒီး, မ့ၢ်အအုၣ်က့ၤခီၣ်က့ၤ ပှၤတဂၤအသး လၢတၢ်သံအပူၤ, ဒီးမၤပူၤဖျဲး တၢ်ဒဲးဘး အါမးန့ၣ် တက့ၢ်.